# Hva gjør en barnesang god? Om stamsanger og gudsbilder

Av Ellen Aasland Reinertsen

Hva gjør en barnesang god?

Hvilke sanger kan og bør vi synge med barn i kirka?

Torshov menighet har hatt en salmekveld til inspirasjon. Til å synge sanger og salmer vi er glade i sammen med barn. Til å lære noen nye sanger – at vi får utvidet repertoaret vårt. Både når det gjelder antall sanger vi synger. Og forhåpentligvis også utvider hva slags bilder og framstillinger av Gud og mennesker som er i barnesangene våre.

Som teolog er jeg opptatt av hvordan Gud beskrives i barnesangene. For disse sangene bærer vi med oss hele livet.

Er det Gudsbilder som tåler at vi blir større? Som er slitesterke. Som gjør at vi ikke forkaster troa når vi blir eldre. Som gjør oss glade og trygge eller som utfordrer oss?

I den nye salmeboka har *Kjære Gud, jeg har det godt*, fått delvis ny tekst. «Kjære Gud, gå aldri fra meg» er blitt til «takk at du går aldri fra meg». Pappa pleide å synge det for meg som liten og sa at vi trenger ikke be Gud om aldri å gå fra oss, for det vil Gud aldri gjør. For meg ble det en trygg og god gudsforståelse.

Vi er tre stykker som til nå har jobbet med dette prosjektet om barnesanger. Og i kveld er vi mange mer. Vi har laget en liste sanger og salmer vi synes passer for barn. Og håper den blir utvidet i løpet av kvelden. Et mål er at vi får en «kanon» av barnesanger til bruk i kirka, en liste med stamsanger, som vi som jobber med barn kan bli inspirert av. Ikke at vi bare må synge dem, men vi kan hente inspirasjon derfra.

Elisabeth Fongen har jobbet mye med trosopplæring, både i menighet og sentralt i kirka. Hun studerer for tiden teologi.

Astrid Holen har arbeidet i det som da het førskolelærerutdanninga ved Dronning Mauds minne i Trondheim, hun har undervist i musikk, gitt ut Den store barnesangboka og den prisbelønte CDen *Våre beste barnesanger* og generelt jobbet mye med barnesanger.

Jeg heter Ellen Aasland Reinertsen, er prest her, og jobber mye med barn og formidling.